હવે ગારોડિયાનગરની અંદર આવેલા યોગેશ્વર ઉદ્યાનની જાળવણી અત્યારે ત્યાંની સ્થાનિક સોસાયટીઓ કે સ્થાનિક રહેવાસીઓ કરી રહ્યા છે એમ જણાવતાં પ્રમોદ ખેડકરે કહ્યું હતું કે ‘એ ઉદ્યાન અમે હસ્તગત તો કરી લીધું, પરંતુ એના પાણીનાં અને ઇલેક્ટ્રિકનાં બિલ અત્યારની અમારી નાણાકીય પરિસ્થિતિની રીતે અમને પરવડે એમ નથી. આ ફક્ત યોગેશ્વર ઉદ્યાનની જ વાત નથી. આજના તબક્કે તો અમે એટલા સમર્થ નથી કે એ બધાં જ ઉદ્યાનની જાળવણીનું કામ સરળતાપૂર્વક કરી શકીએ. જોકે ફન્ડનું પ્રોવિઝન તો અમે કરી લઈશું, જે મળતાં હજી સમય જશે. ત્યાં સુધી આ ઉદ્યાનની જાળવણી કઈ રીતે કરવી કે જે કરે છે તેને કરવા દેવી એ એક પ્રશ્ન છે. એનો ઉકેલ લાવતાં કેટલો સમય જશે એ કહેવું મુશ્કેલ છે.’ ગારોડિયાનગરના સ્થાનિક નગરસેવક ભાલચન્દ્ર શિરસાટે પ્રમોદ ખેડકરની વાત સાથે સહમત થતાં મિડ-ડે LOCALને કહ્યું હતું કે ‘વષોર્થી આ પાંચેય ગ્રાઉન્ડ પરના માલિકી હક માટે કાયદાની લડત ચાલી રહી હતી, જેમાં આખરે લોકોનો વિજય થયો છે અને આ ગ્રાઉન્ડ કોઈની પ્રાઇવેટ સંપત્તિ બનવાને બદલે હવે સુધરાઈના હાથમાં આવી ગઈ છે એ અતિ મહત્વનું છે. આ ગ્રાઉન્ડ વહેલામાં વહેલી તકે લોકો એનો કેમ વધારે સારી રીતે ઉપયોગ કરી શકે એ માટેની કાર્યવાહી સુધરાઈએ શરૂ કરી દીધી છે.